
שעון קיץ

היו"ר דוד אזולאי:

	אני פותח את הדיון בנושא שעון  הקיץ.  בדיון הקודם הוחלט שאנחנו נזמן את כל הגורמים הנוגעים בדבר על מנת לשמוע אותם בוועדה. פנינו גם לבית המשפט וביקשנו לקבל ארכה לעוד תקופה של שלושה שבועות. האם יש תשובה?

מרים פרנקל-שור:

	ללשכה המשפטית של הכנסת לא הגיעה שום תשובה.

היו"ר דוד אזולאי:

	אני יוצא מנקודת הנחה שתהיה היענות לבקשה. בסך הכל כל הגורמים, כולל העותרים, הצטרפו לבקשה. אני מאמין שתהיה היענות חיובית. 

	אדוני השר, בבקשה.

שר הפנים נתן שרנסקי:

	כמו שאמרתי בישיבות קודמות, כאשר הייתי צריך להחליט על שעון קיץ היו לפניי הרבה נימוקים מכמה תחומים: חברתיים, כלכליים, מסורתיים ובריאותיים, והחלטתי שיש אולי דבר אחד שכולם יכולים להסכים עליו וזה העיקרון של פיקוח נפש ואיך החיים באור והחיים בחושך משפיעים על בעיית פיקוח נפש. 

	היום נמצאים פה למעשה שלושה גורמים שטיפלו בנושא הזה, כל אחד מההיבט שלו – ניצב יעקב גנות ממשטרת ישראל, פרופסור פייגין מהטכניו וד"ר דן לינק ממשרד התחבורה, הרשות למלחמה בתאונות דרכים. אני מציע שכל אחד מהם יציג את הנימוקים, שאני מודה שלקחתי בחשבון כאשר החלטתי מה שהחלטתי.  

יעקב ליצמן:

	 אתה הזמנת את האנשים האלה?

שר הפנים נתן שרנסקי:

	אני הזמנתי

סופה לנדבר:

	 אסור לו?

יעקב ליצמן:

	 אלה לא סתם מומחים. אלה מומחים שתומכים בדעת השר. יש אנשים שלא תומכים בדעת השר. אני מבקש להזמין גם אותם. למשל, אני חולק על ניצב גנות בעניין המשחן. 

היו"ר דוד אזולאי:

	למעשה, מי שהיה צריך להופיע כאן היום זה מר מרקוביץ. אבל נקבעה לו ישיבה הרבה זמן לפני הישיבה הזאת והוא לא יכול היה לבטל אותה. לכן הוא לא הופיע היום בוועדה.


שר הפנים נתן שרנסקי:

	אני בעד שיהיו עוד גורמים.

היו"ר דוד אזולאי:

	 מר גנות, בבקשה. 

ניצב יעקב גנות:

	ניתחנו בשנה האחרונה את תאונות הדרכים בשלוש השנים האחרונות. אנחנו ביססנו את המלצתנו למשרד הפנים על נתונים של שלוש השנים האחרונות ועל ניתוחים והמלצות של ועדות הטכניון כאשר בטכניון נעשה מחקר על נתונים שנאספו מכל העולם. אתחיל מהקל אל הכבד. 

	באנגליה נערך מחקר המצביע על כך שיש שינוי מובהק לטובה בתאונות דרכים באור יום לעומת בחושך.

	דבר שני, בדקנו אצלנו. בשלוש השנים האחרונות יש ירידה במספר תאונות הדרכים, כאשר הירידה היא גדולה יותר בשעות היום לעומת שעות הלילה.

יעקב ליצמן:

	 ירידה כללית או ירידה בשעות מסויימות? 

ניצב יעקב גנות:

	אני מדבר קודם על ירידה כללית יותר גדולה בשעות האור לעומת שעות החושך. נעשתה בדיקה על ידי הטכניון גם יחסית שנה מול שנה, ארבעה חודשים לעומת ארבעה חודשים וגם שעות חושך לעומת שעות אור. יש שני פרמטרים, גם חודשים וגם שעות. יש ירידה במספר תאונות הדרכים בשעות היום באותם חודשים.

	דבר שלישי, יש נתון שאני רוצה להדגיש אתו ואני חושב שצריכים לקחת אותו בחשבון. בגילאי 16-23, בשעות יום לעומת שעות לילה, יש פי שתיים יותר תאונות בשעות הלילה לעומת שעות יום. בנוסף, בגילאי 18-33 יש מעורבות בתאונות דרכים בשעות לילה – 67% לעומת היותם 47% מסך כל האוכלוסיה.  

	כל הפרמטרים מדגישים ומצביעים שיש פחות תאונות יחסית בשעות אור לעומת שעות חושך.

יעקב ליצמן:

	 יש לך נתון לגבי גילאי 17-18?

ניצב יעקב גנות:

	אני נתתי נתון מגיל 16. הדגשתי זאת קודם.

יהודית נאות:

	 אני אולי לא מבינה את הדקויות. אבל למה משנה באיזה גיל יש ירידה בתאונות הדרכים?

ניצב יעקב גנות:

	יש גילאים מסויימים שבשעות החושך הם יוצאים לבילוי.

יהודית נאות:

	 נכון. לכן הם גם המרכיב העיקרי בנוהגים בכלל.

ניצב יעקב גנות:

	הדגשתי, מדובר בפי שתיים יותר תאונות עם אנשים צעירים בשעות החושך.

משה רז:

השאלה האמיתית היא לא אם יש יותר תאונות ביום או בלילה, אלא באיזה שעה יש יותר תאונות - בשעה הראשונה של האור או בשעה האחרונה של האור?

ניצב יעקב גנות:

	יש לנו נתון של שעות הדמדומים. הנתון הוא ישן. 

היו"ר דוד אזולאי:

	מה זה ישן? לפני כמה זמן זה? 

ניצב יעקב גנות:

	מ-1986. הנתונים הם שיש פחות תאונות בשעות היום לעומת שעות החושך. אבל אני לא רוצה להציג את הנתון הזה מפני שהוא ישן. אני אחראי על הנתונים שאני מביא אותם ושאנחנו ניתחנו אותם.

היו"ר דוד אזולאי:

	הנתונים שאתה מציג לפנינו למתי הם מעודכנים?

ניצב יעקב גנות:

	עד אתמול. הנתונים שאני מציג אותם הם נתונים שאנחנו הוצאנו מאחר שבמסגרת המלחמה שלנו בתאונות הדרכים אנחנו מנתחים את כל הפרמטרים. 

היו"ר דוד אזולאי:

	כמה שנים אתם נלחמים בתאונות הדרכים?

ניצב יעקב גנות:

	מאז ומתמיד.

היו"ר דוד אזולאי:

	אני רוצה להגיד לך שאנחנו לפעמים, לצערי הרב, עושים עבודת חלם בנושא תאונות הדרכים. כולנו נוסעים בכבישים ואני אומר לך שזה שדה קרב הכי קשה. מה שהמשטרה עושה היא מעמידה איזשהו שוטר בצל עם הרדאר ואחר-כך חושבים שעם זה מורידים את תאונות הדרכים.


יעקב ליצמן:

	 הם נלחמים בתאונות אבל לא נלחמים בדרכים. הבעיה היא שהכבישים כל כך הרוסים ואף אחד לא עושה שום דבר.

היו"ר דוד אזולאי:

	זה לא מתקציב המשטרה, זה תקציב של משרד התחבורה. 

ד"ר דן לינק:

	לאחרונה אנחנו באמת אחראים, מאז שהכניסו את מע"ץ לתוך משרד התחבורה. 

היו"ר דוד אזולאי:

	ומאז יש התקדמות גדולה מאוד. 

ניצב יעקב גנות:

	אני מבקש לרשום כהסתייגות, למרות שאני מקבל את ההערה, אבל היא לא נכונה, היא לא צודקת,  היא לא הוגנת מבחינתנו מסיבה פשוטה. גם אני קורא עיתונות וזה מרגיז אותי שהיום בבוקר מופיעה כתבה בעיתון בעמוד 19 ובה כתוב: "נבלמה הירידה בתאונות דרכים". לפני שנתיים, בתקופה המקבילה היו כמעט 80 הרוגים יותר מאשר היום. זה ששנה שעברה היתה ירידה דרסטית בששת החודשים הראשונים, והשנה אנחנו עושים את הכל כדי לשמור על הירידה הזאת ואנחנו במצב מאוזן לעומת שנה שעברה, פתאום כולם שוכחים. לפני שנתיים היו 80 הרוגים יותר. זה דבר שלא היה במדינת ישראל לפחות עשרים שנה. 

יהודית נאות:

	 אבל עדיין נבלמה הירידה. אתה היית רוצה שהוא יכתוב: נשמרה הירידה והוא כתב: נבלמה הירידה. 

היו"ר דוד אזולאי:

	 עדיין לא נסתיימה עונת הקיץ. 

ניצב יעקב גנות:

	השנה, בחודשים יולי-אוגוסט אנחנו מכפילים את היכולות שלנו באמצעות תקציב שקיבלנו מקרן הבטיחות. אני רואה בוועדה הזו ועדה חשובה שחייבת להיות מעורבת. אני הזמנתי ואני מזמין בפעם הרביעית את הוועדה לבקר ולראות את התוצאות. אני משוכנע שאנחנו יכולים לעשות. 

יהודית נאות:

	 המסקנה היא שהאור הוא טוב.

ניצב יעקב גנות:

	האור משפיע לטובה, אין ויכוח. 

היו"ר דוד אזולאי:

	אני מבקש את הדו"ח.

ניצב יעקב גנות:

	אני מתחייב להעביר את הדו"ח תוך יומיים-שלושה. 

איוב קרא:

	 אדוני היושב-ראש, יש ויכוח על זה שהאור משפיע לטובה על תאונות הדרכים?

היו"ר דוד אזולאי:

	חס וחלילה, אין ויכוח. 

ניצב יעקב גנות:

	בשעות החושך הסכנות יותר גדולות. חומרת התאונות בשעות החושך היא הרבה	 יותר גבוהה. תאונות בתחום הבין-עירוני יותר רבות לעומת התחום העירוני.

שר הפנים נתן שרנסקי:

	זאת אומרת, לא רק המספר אלא גם חומרת התאונות.

היו"ר דוד אזולאי:

	פרופ' פייגין, בבקשה. 

פול פייגין:

	אנחנו עסקנו במשך שנים בהרבה פרוייקטים שונים, בין היתר פרוייקטים הקשורים לשעון קיץ, גם השפעת שעון הקיץ על צריכת החשמל. 

יעקב ליצמן:

	 לפי הזמנה של מישהו?

פול פייגין:

	לפי הזמנה של משרד האנרגיה וחברת החשמל. 

יעקב ליצמן:

	 באיזו שנה? 

פול פייגין:

	לפני שנתיים-שלוש. גם עסקנו בדו"חות שהתייחסו לתאונות דרכים. בהקשר אחר היינו מעורבים בניתוחים של תאונות דרכים בפרוייקט 700, איך ההשפעה של פרוייקט 700 על תאונות הדרכים.  

היו"ר דוד אזולאי:

	מה זה פרוייקט 700?


ניצב יעקב גנות:

	זה פרוייקט שעיקרו גיבש תכנית מבצעית של שילוב בין אכיפה, הסברה ומחקר.  זה פרוייקט שהיו מעורבים בו המשטרה, משרד התחבורה וגורמים נוספים. שם הפרוייקט הוא על סמך 700 ק"מ של כבישים שבהם מיקדו את הפעילות במשך שנה שלמה. 

יעקב ליצמן:

	ושם היתה ירידה?

ניצב יעקב גנות:

	היתה ירידה מסויימת. 

משה רז:

	באיזו שנה זה היה?

ניצב יעקב גנות:

	ב-1997. 

יעקב ליצמן:

	 האם האכיפה משפיעה?

ניצב יעקב גנות:

	אדוני, אתה מוזמן ואנחנו נוכיח לך בנתונים סטטיסטיים מובהקים שהאכיפה משפיעה על תאונות הדרכים. 

היו"ר דוד אזולאי:

	את המחקר הזה הזמין משרד האנרגיה?

פול פייגין:

	מדובר על דו"ח אחר. רציתי להסביר לוועדה שיש לי נסיון עם שעון קיץ בפרוייקט אחר, מה ההשפעה של שעון קיץ על צריכת החשמל, שזה נושא אחר. 

היו"ר דוד אזולאי:

	שמשרד האנרגיה הזמין. יש לכם את התוצאות של המחקר הזה?

פול פייגין:

	בוודאי. 

היו"ר דוד אזולאי:

	למי הגשתם את המחקר הזה?


פול פייגין:

	למשרד האנרגיה. 

היו"ר דוד אזולאי:

	 מתי הגשתם את הדו"ח למשרד האנרגיה?

פול פייגין:

	לפני שנתיים-שלוש. 

היו"ר דוד אזולאי:

	כשוועדת מרקוביץ דנה בנושא, גם אתם הייתם מעורבים? הגשתם להם את הדו"ח?

פול פייגין:

	הדו"ח הזה הוצג אז לחברת החשמל.

היו"ר דוד אזולאי:

	ניתן לקבל את הדו"ח הזה?

פול פייגין:

	כן, בוודאי.

	עשינו מחקר שהוא קצת מיושן בשנים. היתה לנו הזדמנות להשוות שנים שלא היה בהן שעון קיץ, שנים 1981, 1982 ו-1983, עם שנים 1984, 1985 ו-1986 שכן היה שעון קיץ. בגדול מגלים ש-35% מהתאונות קורות בחודשי הקיץ, מאי, יוני, יולי, אוגוסט בשנים ללא שעון קיץ, כאשר בשנה עם שעון קיץ מספר התאונות ירד ל-34%. זאת אומרת, חסכון של אחוז אחד בתאונות דרכים. 

משה רז:
	 
אם היינו עושים שעתיים שעון קיץ, מה היה קורה?  

פול פייגין:

	עשינו את זה בעיקר לגבי ההשפעה על צריכת החשמל, כי היה לנו מודל מאוד מפורט. פה אין לנו מודל כל כך מפורט. אנחנו עובדים לפי חודשים או לפי עונות. השאלה למה לא עדכנו ועשינו את זה לשנים יותר מעודכנות. כל הדפוס השתנה. להשוות לבסיס של 1981, 1982, 1983 לעומת מה שקורה עכשיו, כל ההתנהגות היא אחרת. כמו שנאמר, נתונים דומים התגלו במחקרים אחרים בעולם, שיש בסך הכל ירידה.

	כשנתבקשתי לבוא לפה, הראו לי מאמר שנראה תואם טענת נגד. מה שניסו לעשות פה זה לקחת שבועיים לפני שעון קיץ ושבועיים אחרי שעון קיץ. הם ניסו להסתכל יומית מה קורה ואמרו שאם ניקח שבועיים לפני ושבועיים אחרי זו השוואה טובה. יש כמה בעיות עם זה. אחת, זה נושא של חגים. לפני הנהגת שעון קיץ, בכמה מהשנים יש חופש פורים או פסח, שממילא יש ירידה בתנועה ובמשק. אז אין פלא שרואים אחרי הנהגת שעון קיץ גידול. גם בסוף, כשמורידים את שעון הקיץ, הם ראו שזה יורד, זה בגלל ראש השנה ויום כיפור ששוב הפעילות יורדת.    


יהודית נאות:

	 אלה לא שתי קבוצות זהות.

פול פייגין:

	אנחנו לקחנו תקופות שבהם הדברים האלה פחות או יותר מתאזנים. 

	היבט נוסף רציתי להוסיף פה. כמו שאמרתי, היינו מעורבים גם בניתוחים אחרים כמו בפרוייקט 700. שם היה מאוד קשה לגלות השפעה. בחלק מהמקרים ראינו שיש השפעה מובהקת סטטיסטית, תמיד היה לכיוון הנכון. למה אני מעלה את זה פה? כי גם פה, אם אנחנו עושים חלק מהניתוחים, אלה לא הבדלים גדולים אבל זה אותו כיוון. בקשר למשטרת התנועה ופרוייקט 700 אנחנו מוכנים להשקיע המון כספים כדי להשיג את אותו יתרון קטן, חשוב, שאנחנו משיגים בהצגת שעון קיץ  עם רווחים אחרים. אני משוחד, כמו שאתם שומעים, אבל אני חושב שהניתוח הסטטיסטי הוא מחזיק מעמד פה.  

היו"ר דוד אזולאי:

	מה שעומד לוויכוח זו למעשה הקביעה ששעון קיץ מתחיל בפסח ומסתיים בסוכות.  

שר הפנים נתן שרנסקי:

	אחרי סוכות ולפני פסח.

היו"ר דוד אזולאי:

	בעצם באנו ואמרנו שיש בעיה כיוון שציבור גדול במדינת ישראל צם ביום כיפור. בדקנו את האפשרות אולי בכל זאת להקדים את סיום שעון הקיץ, שזה ייצא ברוב המקרים בסוף ספטמבר, פרט לשנה מעוברת שזה במחזוריות של ארבע-חמש שנים, ואז יוצא ששעון הקיץ יסתיים בסוף אוקטובר ובעצם אנחנו נכנסים לתוך תקופת חושך. חשבנו שאולי שעון הקיץ יסתיים בסוף ספטמבר, שזה יוצא לפני יום הכיפורים. השאלה אם בדקתם אם יש איזושהי השפעה על כך . אני מדבר על סוף ספטמבר, תתנתק כרגע מיום הכיפורים. 

שר הפנים נתן שרנסקי:

	מתי זה יהיה בסוף אוקטובר? ברוב המקרים זה יהיה בסוף ספטמבר תחילת אוקטובר. 
 
איוב קרא:

	 אדוני היושב-ראש, אם הצום יוארך בשעה, אתם לא זוכים למצוות? 

היו"ר דוד אזולאי:

	אתה יודע שלאנשים מבוגרים יש קושי גדול לצום עוד שעה, במיוחד צום יום הכיפורים שהוא לא מתחיל בבוקר, הוא מתחיל יום לפני כן עם השקיעה וזה נמשך עד למחרת. עוד שעת אור בסוף היום להתפלל בבית הכנסת זה מאוד מאוד קשה. לא מדובר על האנשים הצעירים, מדובר על אנשים מבוגרים. לכן חשבנו שאם בכל מקרה מדובר על סוף ספטמבר ובסוף ספטמבר מופיע יום הכיפורים, יכול להיות שאפשר להגיע לאיזושהי הבנה בעניין הזה, ששעון הקיץ יסתיים לפני יום הכיפורים. זאת כל המטרה. רציתי לשמוע מאנשי המקצוע אם הם התייחסו לנקודה הזאת. 

פול פייגין:

	לא באופן ספציפי.


היו"ר דוד אזולאי:

	אני מדבר על שעון קיץ בחודש אוקטובר, כשבעצם בחודש אוקטובר היום הולך ומתקצר. יש פחות שעות אור. השאלה היא עד כמה במחקרים שלכם יש משמעות לעניין הזה?

פול פייגין:

	אין לי פרטני לשעות היום. זה ניתן לעשות.

ד"ר דן לינק:

	אני מבקש להעיר הערה קטנה לגבי משהו שהוזכר קודם: נבלמה הירידה. כשאדם ששוקל 30 קילו מעל למה שטוב ואומרים לו: אתה חייב לרדת הרבה, והוא יורד 30 קילו עד שהוא מגיע למשקל הרצוי, ואחר-כך הוא שומר על המשקל הזה  - לא אומרים עליו שאצלו נבלמה הירידה, אומרים לו: כל הכבוד לך שאתה שומר על המשקל הטוב שהגעת אליו.

	אני לא משוויץ ב-475 הרוגים בשנה, חלילה. זה 475 הרוגים יותר מדי. אבל בהשוואה ל-550 הרוגים שנה לפני כן, ב-1998, באיזשהו מקום מסתובבים במדינה 75 בני אדם שחבים את חייהם לשיפור הזה. אני לא מנסה לקחת קרדיט, זו תוצאה של הרבה גורמים, אבל זו תוצאה של מאמץ מסודר. 

היו"ר דוד אזולאי:

	זאת הבעיה שלנו, שאנחנו מסתכלים רק על ה-75 ולא מסתכלים על 475, בלי שום קשר לשעון קיץ. אני אומר לך שאם נקיים דיון על נושא תאונות הדרכים, האמן לי שיש הרבה מה להגיד בעניין הזה. אני חושב שהבעיה שלנו היא שאנחנו מסתכלים על כך שהשנה נהרגו פחות 20. לא שחס וחלילה אני מזלזל בזה, אבל השנה נהרגו מעל 400. זה צריך להדאיג אותנו. השאיפה היא לאפס.

ניצב יעקב גנות:

	 אתה צודק. אם לא נקבע לעצמנו רף נמוך מאוד, נתפשר בזה שירדנו.

ד"ר דן לינק:

	עכשיו לעניין שעון הקיץ. אני לא חולק על מה שנאמר כאן. הרבה פעמים אנחנו מבקשים מהטכניון לעשות בדיקות בשבילנו בנושאים מסויימים ולתת לנו תשובה. התשובה תמצא חן בעינינו או לא תמצא חן בעינינו, זה משתנה.

	בנוסף למה שנאמר כאן, בדקתי עוד אתמול בלילה שלושה קייצים אחרונים ושלושה חורפים אחרונים וניסיתי גם להשוות את זה לכמות הנסיעה בדרכים, שנקראת הנשואה. אין ספק שבקיץ נוסעים יותר ואני הבאתי את זה בחשבון. אנחנו לוקחים כמדד את כמות הבנזין שנמכרת באותם החודשים. זה מדד יוצא מן הכלל והוא מדהים בהתאמתו למספר הקילומטרים שנוסעים. קשה לעשות את זה בסולר מפני שהמדד של הסולר מתערבב בסולר שהוא לא לתחבורה. מצאנו שיש הבדל מובהק בין המאפיינים של תאונות הדרכים לכל קילומטר של נסיעה בשלושת חודשי הקיץ המובהקים: יוני, יולי ואוגוסט מצד אחד, לעומת דצמבר, ינואר פברואר, שהם החודשים האופייניים של החורף, מצד שני. אני מתחייב להעביר את זה לוועדה תוך כמה ימים מפני שעשיתי את הבדיקה הזאת אתמול בלילה. לגבי כלי רכב שמעורבים בתאונות דרכים, היתרון של הקיץ - שוב אני אומר לכל קילומטר של נסיעה - הוא בערך 7%. לגבי תאונות דרכים עם נפגעים, היתרון הוא בערך 6%. לגבי מספר תאונות דרכים חמורות ליום, היתרון של הקיץ הוא בערך 5% לאותו קילומטר נסיעה בעונת החורף, ולגבי נפגעים לכל קילומטר של נסיעה, בערך 5%. המספר של ההרוגים והפצועים קשה יורד גם הוא, אבל הוא בין 1% ל-2%. חלילה לי מלהגיד ש-1% או 2% של הרוגים זה כלום. גם להיות פצוע בתאונת דרכים זה לא קל. 


לכן, אנחנו חושבים שהגדלת מספר שעות האור ביום זה דבר חיובי מבחינת הבטיחות בדרכים. אנחנו מעדיפים מספר רב של שעות אור ואנחנו משתדלים שתהיה חפיפה מירבית בין מספר שעות האור מצד אחד, לבין עיקר הפעילויות הנסיעתיות מצד שני, בהערכה שתקופת שעון הקיץ הולכת בכיוון הזה, כי הגדלת מספר שעות האור היא חיובית והיא יוצרת הלימה טובה יותר לתקופות שבהן יש הרבה נסיעה מבחינה יומית. 

לכן, מבחינתנו אנחנו מעדיפים ולכן גם ממליצים שהוועדה תקבל החלטה לדאוג לזה ששעון הקיץ יימשך זמן רב ככל האפשר. 

היו"ר דוד אזולאי:

	 מה זה זמן רב, עד ינואר?

ד"ר דן לינק:

	לא. מבחינתנו זה יכול היה להימשך עד נובמבר מפני שאחר-כך מספר שעות האור הוא קטן וכבר אי-אפשר להגיע להלימה יותר טובה. 

	אנחנו משתדלים שתהיה הלימה טובה ככל האפשר בין שעות האור לבין שעות הפעילות. אם אחר-כך אתה מאריך את זה, אתה מגיע לשעות שכבר אין בהן פעילויות ואתה לא עוזר. לכן, לפי דעתנו, להאריך את שעון הקיץ עד סוף אוקטובר זה דבר נכון מבחינתנו האגואיסטית, זאת אומרת מנקודת המבט הצרה של הבטיחות בדרכים.

	אני לא יכול לקבוע עמדה לגבי בעיות של השתתפות בתפילות, צום ודברים כאלה. 

היו"ר דוד אזולאי:

	למשל, חסר לנו פה נציג של משרד החינוך. אולי היה כדאי לשמוע גם אותו לגבי השפעת שעון הקיץ על תלמידים, למשל. באותה תקופה שאנחנו מדברים עליה יש יותר שעות אור, ילדים ישנים פחות וכך הם מגיעים בבוקר לבית הספר. אני מדבר אתך כאיש חינוך ואני יודע את ההשפעה על התלמידים בעניין הזה. יש לזה השפעה.

ד"ר דן לינק:

	יכול להיות. אנחנו לא ממונים על נושא מצב הרוח של התלמידים. 

היו"ר דוד אזולאי:

	אני רק אומר שזה עוד גוף שאולי היה כדאי שיתן את הדעת על כך. 

ד"ר דן לינק:

	אני לא יכול לחלוק. אתם סוברנים להזמין את מי שאתם רוצים. אני רק אומר שמבחינתנו הצרה, והתחום הצר הזה נוגע להרבה מאוד אנשים בארץ, טוב מאוד שיהיה מספר גדול ככל האפשר של שעות אור בזמן שיש פעילות אינטנסיבית של נסיעה. מבחינתנו, הארכת תוקף שעון הקיץ עד סוף אוקטובר, מצדי גם מאוחר יותר, היא טובה. 

איוב קרא:

	 אני, כמי שמביט מהצד על כל ה"קונפליקט" של שעון קיץ, לא חושב שזה כבוד לוועדה להגיע למצב כזה והיה צריך לראות את זה בפרופורציות הנכונות וגם מזוויות שונות. צריך להסתכל מה טוב באופן כללי לאזרחי ישראל לא רק מזווית דתית או מזווית של תאונות דרכים או זווית של המשטרה, אלא להסתכל על מכלול הדברים שישנם בתוך הסוגייה הזאת שצריך לדון בה, איזה דברים שליליים יכולים להיות אם אנחנו מקצרים או מאריכים את תקופת שעון הקיץ.

	לכן אני חושב שבנושא הזה טוב נעשה ששעון הקיץ השנה יהיה עד סוף אוקטובר במגמה לבדוק לגבי השנה הבאה את החודש האחרון, שזה חודש אוקטובר, עם כל המשמעויות שהועלו פה, כולל דברים שלא הועלו פה ושצריך לבדוק אותם ואז לבוא לוועדה כשהוויכוח יהיה על חודש אחד. 

היו"ר דוד אזולאי:

	אין פה ויכוח על חודש, יש ויכוח על תקופה.

איוב קרא:

	 אתה אמרת שעד סוף ספטמבר אין בעיה. הבעיה היא חודש אוקטובר. אנחנו נשאיר לשנה הבאה את הוויכוח על חודש אוקטובר, אם לסיים את שעון הקיץ או לא ונבדוק את הנושא במגמה חיובית. לדעתי, זו הפשרה שצריכה להיות.  

יהודית נאות:

	 לא כל כך הבנתי מה מהות הדיון היום, האם אנחנו מדברים על השנה, על המכלול. 

היו"ר דוד אזולאי:

	אנחנו מדברים על המכלול. 

יהודית נאות:

	 אין ספק שבסופו של דבר הסך הכל יהיה פשרה פוליטית משום שאפשר להביא פה עוד הרבה מאוד גורמים. לא שמענו שום דבר על ההיבט הכלכלי. לא שמענו שום דבר על המשמעות של זה על הגלובליזציה והקשר עם השוק האירופי. 

	האינטואציה אומרת שיש לזה הרבה מאוד יתרונות. האמת היא שגם יש כאן עניין המשקל שאתה מייחס והשיקלול שאתה נותן לכל אחד מהשיקולים, וזה כבר מאוד אינדיבידואלי, שהרי אם יוכיחו לך עוד 1.5% ירידה בתאונות דרכים, מה זה לעומת הערך שלך להקל על יהודים ביציאתם מבית הכנסת. 

	לכן, כולנו יודעים מהו הסוף וכולנו יודעים שבסוף אנחנו נתפשר במשהו. נכון שצריך לקיים דיון בנושא תאונות הדרכים, בנפרד מהעניין. אני חושבת שאין אדם, גם אם הוא חרדי, שלא יגיד שאין יתרונות להארכת שעות האור.

היו"ר דוד אזולאי:

	אישית אני נהנה. אני יכול להגיד לך שאשתי עוד יותר נהנית, כי זאת עוד שעה של עזרה בבית. 

יהודית נאות:

	 אני יכולה להביא לך מכתבים של אנשים שמדברים על המשמעות של זה לגבי המשפחה. יש היבט נוסף והוא המשמעות של זה לגבי חיי המשפחה והקשר בין הורים וילדיהם. 

	לכן אני רוצה שנגדיר לעצמנו שאנחנו יודעים בסוף שאנחנו נתפשר. לשמוע מומחים זה דבר טוב מאוד.

היו"ר דוד אזולאי:

	לכן הבאנו את המומחים.

סופה לנדבר:

	אדוני היושב-ראש, אני מתפלאה שבמשך כל כך הרבה דיונים חוזרים לנושא. אני חושבת שגם המדענים אומרים פה שזה לא רק מציל נפשות. לדעתי, אם זה מציל נפשות, לא צריך לכופף את השר. 

	יש לנו הרגשה שקבוצת אנשים דואגת לעצמה יותר מאשר הדאגה שלנו לכל מדינת ישראל. אני לא חושבת שזה מקובל. 

	אני מאוד מסכימה עם חברת-הכנסת יהודית נאות. אני מאוד מכבדת את האנשים המבוגרים, אבל יש לנו מנטליות שונה ואם לפנינו ישנו הדבר שנקרא הצלת נפשות, אני בעד. בגלל זה אני חושבת שמספיק עם הדיונים, צריכים לקבל החלטה ולרוץ קדימה בנושאים שמחכים לנו.

יהודית נאות:

	 אני עקבתי הרבה שנים אחרי המאבק של אברהם פורז. יש לנושא שעון הקיץ הרבה היבטים כמו שעות טיסה, לוחות זמנים. הנושא הזה הוא באמת כבד מדי בשביל שהוא יהיה תלוי במי בדיוק ברגע מסויים הוא שר. תמיד צריך לזכור שהגלגל הוא עגול, זה פעם ככה ופעם ככה.

שר הפנים נתן שרנסקי:

	אני רוצה להגיד עוד פעם, שכשנכנסתי לנושא ובדקתי התברר לי שזה לא שחור לבן וזה לא חד-משמעי. יש הרבה היבטים והרבה נקודות שאפשר לבדוק איך הם משפיעים על אורח החיים, על המשפחה, על הכלכלה, על איכות החיים, על מערכת היחסים בין מדינת ישראל למדינות אחרות. אי-אפשר להגיד שלזה יש משקל כזה ולזה יש משקל כזה. לכן ניסיתי להגיע לאיזשהו נימוק שכולנו יכולים להסכים עליו. 

	ישבתי גם עם חברי כנסת חרדים שמתנגדים להצעה שלי, אבל הם אמרו לי במפורש שאם יוכח שחיים של בן-אדם אחד תלויים בזה שיהיה לנו שעון קיץ כל השנה, הם מוכנים להיות עם שעון קיץ כל השנה כי פיקוח נפש זה דבר הכי חשוב. דווקא בגלל זה החלטתי לבדוק את הנושא מהיבט הזה. 

	אני יכולתי להזמין גם נציגים מהתאחדות התעשיינים, ההסתדרות וכל מיני גורמים שנפגשתי איתם. לדיון של היום הזמנתי רק אנשים שמייצגים את נושא תאונות הדרכים. מי שמכיר את כל הוויכוח יכול היה להראות את החשיבות של מידגם מייצג. לצערי, ממה שקראתי בדו"ח מרקוביץ, מבלי להיכנס לפרטים, היה לי ברור שסטטיסטית זה לא כל כך מבוסס. אבל כאשר קראתי אחר-כך דו"ח של הטכניון הבנתי ששם זה נעשה בצורה הרבה יותר נכונה מבחינה סטטיסטית. אבל גם זה לא חד-משמעי. כשאנחנו מדברים על 1% בשנה זה 300 תאונות דרכים. אם שעון הקיץ משפיע על תאונות הדרכים היה צריך להחליט על שעון קיץ כאשר נוסעים הרבה שזה בפסח ובסוכות. חשבתי, הנה סוף סוף יש לנו קריטריון מאוד חשוב, פיקוח נפש שאפשר לקשר אותו. אגב, אני הייתי נגד ההצעה של חבר-הכנסת פורז לקשר את זה לתאריכים לועזיים, עם כל הכבוד לגלובליזציה שאני כשר התמ"ס אומר שמאוד חשוב לקחת את זה בחשבון. לכן מדובר על שעון קיץ מחול המועד פסח עד הושענא רבא. 

	אני מבין שיש מחלוקת. אני לא אחזור להיסטוריה למה לא היה מספיק תיאום. אבל היום יש הצעה לשנה אחת, שבלי חקיקה מיוחדת גם אי-אפשר לשנות אותה. אני מציע שזו תהיה שנה של נסיון. אני מאוד פתוח כבר עכשיו להמשיך את הדיונים האלה ולשמוע גם צד שני ושלישי ולהכניס, אם יש צורך, שינוי קל.

היו"ר דוד אזולאי:

	 אני רוצה להתייחס לדברים שנאמרו כאן. אני חושב שהגיע הזמן שעניין שעון הקיץ יפסיק להיות נושא לוויכוח בציבור הרחב במדינת ישראל, בוודאי ובוודאי לא ויכוח פוליטי. כשאנחנו מדברים פה על פיקוח נפש, אין אדם אחד במדינת ישראל שמוכן לקחת על עצמו סיכון של הארכה או קיצור שעון הקיץ אם חס ושלום זה פוגע ולו באדם אחד. מכאן ועד לקשור את זה לקבוצה מסויימת שרוצה לעשות כרצונה - הדברים מכוונים לחברת-הכנסת סופה לנדבר שאמרה זאת. הדבר נעשה באמת מתוך ראייה ומתוך כוונה להגיע למצב של הבנה בין כל הגורמים. נשמעו כאן דעות של מומחים, אבל אני חושב שיש גם מומחים אחרים, שבמומחיות רבה הם יכולים להציג בדיוק את ההיפך. 

יהודית נאות:

	 לא ביחס לתאונות דרכים.

היו"ר דוד אזולאי:

	אם אני לוקח את ועדת מרקוביץ, למשל, זו ועדה שבאמת עשתה עבודה רצינית לא של חמש דקות, זו עבודת מחקר. הופיעו בפניה כל מיני גורמים והיא הגיעה למסקנות על כל ההיבטים וכל ההשלכות שיש לכך. בכל זאת מישהו הסתמך על הדברים האלה. לא באו ביום בהיר וקבעו את הדברים האלה.

	אני חשבתי שכוועדה מן הראוי שנגיש איזושהי הצעה. בדקתי את זה עם חברי כנסת ועם  אנשי מקצוע כדי להתייחס לכל הטענות שהועלו כאן. אני פה מגיש הצעה לא לשנה אחת אלא לחמש שנים כולל שנה זו.אני חושב שאם אנחנו נלך על ההצעה הזאת, אנחנו נוריד את הנושא הזה מסדר היום לתקופה ארוכה וניצור נורמה בציבור ששעון הקיץ הוא לא נושא לוויכוח, הוא נושא שבא להועיל לציבור, הוא לא בא להזיק לציבור. אם נלך על ההצעה הזאת, הרי בכך נוכל להגיד שתרמנו את חלקנו לנושא של פיקוח נפש ותרמנו את חלקנו בכך שהפחתנו מחלוקת בעם ישראל. זאת המטרה.

 יהודית נאות:

	 זה על דעת חבר-הכנסת אברהם פורז?

היו"ר דוד אזולאי:

	כן. לא רק על דעת חבר-הכנסת אברהם פורז אלא גם על דעת חברי כנסת נוספים, לא דתיים, שגם הם עברו על זה. אני מעביר את ההצעה לכל חברי ועדת הפנים שיחוו את דעתם. אני מאוד מבקש מכבוד השר את התייחסותו לנושא הזה בימים הקרובים.

	תודה רבה, ישיבה זו נעולה.

